



De la sfârşitul săptămânii trecute, cardurile de călătorie RATB sunt împărţite la ghişee cu porţia, după ce stocul RATB a fost aproape epuizat. „Au fost anumite situaţii când s-au terminat cardurile distribuite la centrele din Bucureşti. Noi am demarat o procedură de achiziţie pentru carduri din luna decembrie a anului trecut şi cei doi furnizori câştigători ne-au asigurat că în această săptămână se va rezolva problema, vor fi aduse noi carduri. De exemplu, luni au fost distribuite în tot Bucureştiul 2.000 de carduri“, a declarat Constantin Tobescu, purtătorul de cuvânt al RATB.

De asemenea, Tobescu a ţinut să precizeze că cei care se urcă în mijloacele de transport în comun din staţii în care se află ghişee ce au rămas fără carduri de călătorie nu vor fi amendaţi de controlorii RATB. „Există o colaborare între centrele de vânzare şi corpul de control. Călătorii care nu au avut de unde să îşi cumpere carduri nu vor fi amendaţi“, a mai spus Tobescu.

